
К О Н К У Р С за фото-репортажу на тему 
Мирис мога краја 
 

Циљ конкурса 

Циљ конкурса је да кроз фотографије инспирисане традицијом, обичајима, народним стваралаштвом, старим занатима, гастрономијом, људима и атмосфером буде представљен дух  и идентитет краја из ког аутор долази. 
Фотографије треба да чине јединствену визуелну причу  и могу да приказују људе, обичаје, занате, атмосферу, детаље или ток неког догађаја.
Конкурс се реализује у оквиру Националног сабора Златне руке у знак сећања на новинарку Љиљану Николић, једну од најзначајнијих хроничарки културног и друштвеног живота Сокобање. Као дугогодишња новинарка, публицисткиња и заљубљеник свог краја, Љиљана Николић посветила је свој живот очувању прича, људи и традиције Сокобање, бележећи њен дух кроз радио, писану реч и документарну форму. У текстовима о њој често се истиче њен препознатљив глас, изузетна дикција и велика посвећеност очувању културног идентитета Сокобање. Била је аутор и коаутор више публикација о Сокобањи међу којима се посебно издваја монографија Сокобања 1837-2007 објављена поводом 170 година организованог туризма у Сокобањи. 

Услови учешћа 
Право учешћа имају сви љубитељи фотографије из земље и иностранства без обзира на професионално искуство, а учешће на конкурсу је бесплатно. 
Учесник мора да буде аутор фотографија којима се пријављује на конкурс. Учесници могу да пошаљу фото-репортажу која се састоји од четири фотографија инспирисаних темом конкурса. 
Аутор мора, уз послате фотографије, да наведе локацију настанка фотографисаног догађаја и кратак опис истог. Културни центар Сокобања има право да користи послате фотографије за потребе промоције изложбе (каталог, интернет, друштвене мреже, медији), без накнаде, уз навођење имена аутора.
Фотографије које  имају потпис аутора или било какав жиг, лого, назив и слично неће бити прихваћене. Фотографије које су продате другом лицу или коришћење у маркетиншке, хуманитарне и друге сврхе не могу бити део конкурса. Фотографије генерисане уз помоћ  вештачке интелигенције неће бити узете у разматрање приликом селекције радова.  
Критеријуми жирија за оцењивање су:
· усклађеност са темом конкурса (степен усклађености фото-репортаже са темом Мирис мога краја), 
· оригиналност и аутентичност (креативан приступ теми и лични доживљај простора, људи, свакодневнице),
· наративност фото-репортаже (повезаност фотографија и способност формирања јединствене визуелне приче), 
· уметнички и естетски квалитет фотографије (композиција, кадар, светло, детаљи и укупни визуелни утисак),
· емотивни и документарни утицај (снага фотографија да изазову осећај, препознатљивост или сачувају дух једног места и времена), 
· технички квалитет радова ( јасноћа и квалитет фотографија ускладу са могућностима аутора).

Достављање фотографија 
Сваки учесник уз потписану прописану  пријаву  треба да достави фотографије у дигиталном формату, електронским путем на мејл адресу info@kcsokobanja.rs , Wetransferom, или лично ( на ЦД или флеш меморији) , у просторијама Културног центра Сокобања, (адреса:  Врелска бр. 12, Сокобања) 
Фотографије треба да буду у резолуцији погодној за штампу,  веће од 8 Mpx (резолуције 300 dpi). Препоручена димензија дуже стране фотографије мора да буде најмање 3.000 px, најмање 150 dpi ( свака фотографија треба да буде у пропорцији 3:2 или 4:3, хоризонтално или вертикално орјентисане ), у JPG формату, до 10 mb. 
Фотографије морају да буду у боји и ауторски оригиналне, док су дозвољене основне корекције попут подешавања контраста, осветљења и оштрине, без значајних интервенција на самом садржају. 

Радови се шаљу на мејл адресу најкасније до 30. јуна 2026. године.


Награда 
Стручни жири доделиће награду Љиљана Николић за најбољу фото-репортажу. 
Организатор ће благовремено обавестити награђеног учесника о начину и времену преузимања пригодне награде, односно пружити све потребне информације. 

Завршна порука
Позивамо све љубитеље фотографије да учествују на конкурсу и кроз објектив прикажу дух, традицију, лепоту свога краја и вредности које заслужују да буду сачуване од заборава и поделе их кроз фото-репортажу. 

